Пітэр ван Лар

Пітэр ван Лар (нідэрл. Pieter van Laer, Pieter Bodding van Laer, 1599, ахрышчаны 15 снежня,  — 1642, там жа) — нідэрландскі жывапісец пачатку XVII стагоддзя. Сузаснавальнік таварыства галандскіх і фламандскіх майстроў у Рыме «Пералётныя птушкі». Быў таксама найбольш вядомым майстрам групы рымскіх мастакоў пад назвай «бамбачанці», якія працавалі ў жанры выявы народных сцэнак, якія адбываліся на рымскіх вуліцах. Сам мастак атрымаў у Італіі мянушку Бамбача (іт. bamboccio, карапуз).

 Біяграфія 
Нарадзіўся ў Харлеме, быў другім дзіцем Якаба Класа. Яго бацькі кіравалі прыватнай школай у Харлеме. Яго старэйшым братам быў Рудольф ван Лар, які таксама стаў мастаком. Яго малодшы брат Нікалас Бодзінг стаў вядомым і выбітным школьным настаўнікам і міністрам. Прозвішча ван Лар узяў сабе нашмат пазней. Гэта прозвішча, верагодна, было ўзята ад хроснага бацькі ягонага брата.

Вучыўся ў Эсаяса ван дэ Велдэ. У 1625 годзе прыехаў у Рым, пасяліўся ў парафіі царквы св. Марыі дэль Попала. Стаў членам таварыства «Пералётныя птушкі». Меў паслядоўнікаў — Лінгельбаха і двух італьянскіх майстроў — Мікеланджэла Чаркуоцы і Вівіяна Кадацы. Быў знаёмы з такімі вядомымі жывапісцамі, як Ян Бот, а таксама двума французскімі майстрамі — Клодам Ларэнам і Нікала Пусэнам. Аказаў істотны ўплыў на Міхаэля Свертса. Адным з першых пачынае практыкаваць жывапісныя заняткі на пленэры. Ван Лар за ўвесь час свайго жыцця ў Рыме не раз падвяргаўся нападкам з боку Акадэміі св. Лукі за неакадэмічнасць свайго мастацтва, аднак яго «бамбачады» былі прызнаныя не толькі ў Італіі і Галандыі, але і амаль паўсюдна ў Еўропе. Іх пачалі збіраць італьянскія і фламандскія калекцыянеры.